На основу члана 32. тачка 6. Закона о локалној самоуправи („Службени гласник Републике Србије“ бр.129/07), члана 41. став 1. тачка 7. Статута општине Медвеђа („Службени гласник града Лесковца“ број 18/2008 и 38/12), члана 61. став 7. Закона о становању и одржавању зграда („Службени гласник РС“ бр. 104/2016) и Правилника о критеријумима за утврђивање минималног износа који одређује јединица локалне самоуправе за плаћање трошкова инвестиционог одржавања заједничких делова зграде („Службени гласник РС“, бр. 101/2017) Скупштина општине Медвеђа на седници одржаној 19. јуна 2018. године, донела је

**ОДЛУКУ**

**О утврђивању минималне накнаде за текуће и инвестиционо одржавање зграда и накнаде за рад принудног управника у стамбеним и стамбено пословним зградама на територији општине Медвеђа**

I ОПШТЕ ОДРЕДБЕ

**Члан 1**

Овом Одлуком утврђују се минимални износи које су власници посебних делова стамбених и стамбено-пословних зграда дужни издвајати на име текућег, као и инвестиционог одржавања зграда које се налазе на територији општине Медвеђа, као и утврђивање накнаде коју плаћају власници посебних делова зграда у случају постављања професионалног управника од стране локалне самоуправе као вид принудне мере.

Под одржавањем зграде, у смислу става 1. овог члана, подразумева се обавеза власника и корисника самосталних делова зграде да одржавају своје делове зграда на начин којим се обезбеђује функционалност тог дела зграде према прописима који ближе одређују њихову функционалност и на начин којим се елиминише опасност од наступања штете или немогућности коришћења других делова зграде.

Под принудном управом, у смислу става 1. овог члана, подразумева се постављање професионалног управника у стамбеним зградама од стране локалне самоуправе као вид принудне мере у случају да зграда у законском року није изабрала своје органе управљања, и у случају истека или престанка мандата управника, уколико у прописаном року не буде изабран нови управник.

II ПОСЕБНЕ ОДРЕДБЕ

**Инвестиционо одржавање у стамбеним зградама**

**Члан 2**

Минимална висина износа издвајања на име трошкова инвестиционог одржавања заједничких делова зграде представља месечни износ издвајања утврђен у апсолутном износу по квадратном метру површине посебног, односно самосталног дела зграде.

Критеријуми за утврђивање минималне висине износа издвајања на име трошкова инвестиционог одржавања заједничких делова зграде су:

1) просечна нето зарада у општини Медвеђа за претходну годину према подацима Републичког завода за статистику;

2) намена посебног или самосталног дела зграде;

3) просечна старост зграде;

4) трошкови инвестиционог одржавања лифта, за зграде које имају лифт.

**Члан 3**

На основу критеријума из члана 2. утврђују се следећи минимални износи месечног издвајања на име трошкова инвестиционог одржавања по квадратном метру стана или пословног простора:

|  |  |  |
| --- | --- | --- |
| Старост зграде | Зграде са лифтом | Зграде без лифта |
| до 10 година старости | 2,87 динара (3,00) | 2,20 динара (2,20) |
| од 10 до 20 година старости | 4,30 динара (4,50) | 3,31 динара (3,30) |
| од 20 до 30 година старости | 5,74 динара (5,50) | 4,41 динара (4,40) |
| преко 30 година старости | 7.17 динара (7,00) | 5,51 динара (5,50) |

**Текуће одржавање у стамбеним зградама**

**Члан 4**

Утврђују се минимални износи месечног издвајања на име трошкова текућег одржавања у апсолутном смислу за сваки посебан део зграде:

|  |  |
| --- | --- |
| Зграде без лифта | Зграде са лифтом |
| 150,00 динара | 200,00 динара |

**Накнада за рад принудног управника**

**Члан 5**

Утврђује се висина износа накнаде за управљање у случају принудно постављеног професионалног управника у апсолутном износу на месечном нивоу за сваки посебан део зграде:

|  |  |
| --- | --- |
| Број посебних делова зграде | Износ накнаде за рад принудног управника |
| до 8 посебних делова | 150,00 динара |
| од 8 до 30 посебних делова | 175,00 динара |
| преко 30 посебних делова | 200,00 динара |

III ПРЕЛАЗНЕ И ЗАВРШНЕ ОДРЕДБЕ

**Члан 6**

Ова одлука ступа на снагу осмог дана од дана објављивања у "Службеном листу града Лесковца".

СКУПШТИНА ОПШТИНЕ МЕДВЕЂА

06Број: 06-28/2018/15 од 19. јуна 2018. године

П Р Е Д С Е Д Н И К,

Милан Стевановић, струк.менаџ.